Framkvæmdir við Akratorg boðnar út á næstunni Bæjaryfirvöld á Akranesi hafa ákveðið að framarlega í forgangsröðun næstu misserin verði að bæta ásýnd gamla miðbæjarins og gæða hann auknu lífi . Í þeim tilgangi var m.a. gamla Landsbankahúsið keypt á síðasta ári , segir Regína Ásvaldsdóttir bæjarstjóri á Akranesi . Þá hefur verið ákveðið að ráðast í endurnýjun og fegrun á umhverfi Akratorgs . Framkvæmdir við torgið sjálft verða boðnar út á næstunni og er ætlað að þær skiptist á þetta og næsta ár . Gatnaframkvæmdir sem tengjast Akratorginu verða boðnar út síðar . Regína segir að öll framangreind verkefni tengist styrkingu gamla miðbæjarins á Akranesi . Hún segir að í framkvæmdum við Akratorgið verði peningarnir nýttir vel . Þess vegna hafi verið ákveðið að ráðast ekki í lántöku vegna þeirra heldur skipta framkvæmdum á tvö ár og fresta gatnagerð sem tengist breytingum við Akratorgið .